Gedagte vir die dag: InvloedFoto: pixabay.com Daarvoor span ek my ook in en beywer ek my met die krag wat Hy gee en wat kragtig in my werk. (Kolossense 1:29) Ek het al twee keer die magtige Vaalrivier in volle vloed by my huis buite Parys in die Vrystaat ervaar. Ek het gesien hoe die rivier sy walle oorstroom, hoe die water oor die grasperk en swembad kruip en al met die paadjie langs en met die trappies op na die voordeur aanrol. Dis vreesaanjaend. Inwoners van die natuurreservaat is aangeraai om die landgoed, wat tussen twee vertakkings van die rivier lê, te verlaat, anders sou hulle dalk ’n tyd lank afgesny kon word. Die brug oor die rivier, waaronder ’n dubbeldekkerbus gewoonlik pas, is deur die watermassa toegespoel. Ek het angstig na die stygende watermassa gekyk en gegryp na die enigste life jacket wat ek ken – die Een wat riviere en hemel en aarde gemaak het. ’n Kalmte het onmiddellik my innerlike gevul. Ek dink vandag aan mense in geteisterde rampgebiede van die wêreld. In die droë woestyngebiede. Die slagoffers van siklone, tifone, aardbewings of emosionele of liggaamlike geweld. Mense wie se lewe in puin lê – mense sonder hoop. En skielik sien ek die Vaalrivier se vloed met nuwe oë. Ek besef die nodigheid van ons goddelike IN-vloed om oor ander se pynlike landskappe te vloei. Mag God se sagte Gees van genade jou hart se keerwalle oopbreek en jou wese met sy goedheid oorstroom. Mag dit jou beweeg om ’n bruisende en genesende rivier te wees – oral waar jy invloed in ons land het. Help my, Vader, om elke dag bewustelik te kies om ’n goeie invloed op ander mense te hê.